《锁窗寒 铎铃，和雨丈韵》
清代·程颂万

警柝支廊，残虬咽箭，薄寒深宇。檐铃剩魄，一例断愁分付。

颤空阶、凄清未休，那回似共离人语。蓦花魂系软，黄昏阑北，怯移纤步。

前度。风过处。怅铁马危谯，暝烟悄护。郎当别栈，赚破旅怀如许。

怕宵来、灯烬梦凉，院中又战蕉叶雨。最那堪、诉尽乡心，解惜人归暮。

作者简介：1865-1932年，字子大，一字鹿川，号十发居士。湖南宁乡人。 清末民初人。少有文才，善应对 ，喜研词章。虽勤奋好学，但屡试未第，对科举制度遂无好感，而对时局新学甚为热心，为张之洞、张百熙所倚重。曾充湖广抚署文案。